
A Budapest XIV. Hungária körút 46. szám alatti, 32538/1 hrsz-ú ingatlanon található a BKV Zrt. Stadionok irodaház épülete, amely az M2 metró Puskás Ferenc Stadion megálló fölött helyezkedik el. Az irodaház mindkét végén található a metró megállóhelyi kijárat, valamint az ingatlan Ifjúság útja felöli végén egy parkoló terület is található.
A BKV Zrt. működésének átalakulásával, az M4 beruházáshoz kapcsolódó Kelenföldi irodaház megépültével a közszolgáltatási feladatainak ellátásához szükségtelenné vált az irodaház, így 2014. év közepére az irodaház teljesen kiürült. A mind műszakilag, mind erkölcsileg elavult irodaház egy évig üresen állt, majd a BKV Zrt.-nek átmenetileg bérbeadás útján sikerült kis részét hasznosítani, de az irodaház legnagyobb része jelenleg is üresen áll. A most fennálló (rövid távon jogszerűen felmondható) bérleti jogviszonyok nem eredményeznek a lekötött tőkével arányos bevételt („kvázi” veszteséget termelnek), jelentősebb beruházás (átépítés, felújítás) nélkül az épület hasznosítását nem is lehet gazdaságossá tenni. A tulajdonosi szerkezet rendezetlenségének fennállásáig az irodaház normál jövedelmezőséget legalább elérő megújítása azonban nem várható.
A BKV Zrt. 2008. április 22-én kötött adásvételi szerződéssel értékesítette az ingatlan 1371/7970- ed (17,2%) tulajdoni hányadát a WELT-STADT IMMOBILIEN Kft-nek (továbbiakban: WS) (3. számú melléklet). Az adásvételi szerződésben rögzítésre került a Vevő teljes ingatlanra vonatkozó fejlesztési terve (parkoló, irodaház fejlesztés), amely a metróállomás fejlesztését is magába foglalja, valamint a közös tulajdon megszüntetésének szándéka oly módon, hogy a WS megvásárolja a BKV Zrt. tulajdonrészét. A tulajdonostárs a beruházás során megvalósuló, a metróállomást, ill. az utasforgalmat kiszolgáló fejlesztési költségét a vételárba történő beszámítással kívánta rendezni. A szerződésben felek kötelezettséget vállaltak arra, hogy a fejlesztési terv megvalósítására együttműködési megállapodást kötnek.
A tulajdonostársak 2008. augusztus 07-i dátummal megkötötték az Együttműködési Megállapodást (továbbiakban: EM)  (4. sz. melléklet). 
Az EM lényegi rendelkezései:
· Felek a tulajdonközösséget megszüntetik az EM megkötését követő 60 napon belül, 
· A BKV Zrt. a tulajdonközösség megszüntetéséig, ill. az azt követő 6-8 hónapban az ingatlan felszín feletti részét kiüríti,
· a WS az ingatlanon a metró kijáratot is magába foglaló parkoló-, és magas színvonalú szolgáltató és irodai funkciójú épületegyüttest épít,
· az értékesítés a metró föld alatti építményeinek tulajdonjogát nem érinti,
· a tervezett beruházás részeként a tömegközlekedés színvonalát javító és infrastrukturális beruházások megvalósításáról is megállapodás született, azzal, hogy azok részletes feltételeit külön Beruházási megállapodásban kell rögzíteni, a közös tulajdont megszüntető megállapodás megkötésével egyidejűleg,
· a metróállomás fejlesztését szolgáló ill. a tömegközlekedés színvonalát javító beruházások értékéből (hozzávetőleg bruttó 1,2 mrdFt, azaz nettó 945 mFt) a BKV Zrt. részére átadásra kerülő beruházások értéke a vételárba beszámít.
· a megállapodás határozott időre szól, a beruházás befejezésének napjáig, és rendes felmondással nem mondható fel
A beruházás csak a BKV Zrt. által jóváhagyott tervekkel végezhető, ezzel biztosítható, hogy a metró üzem ne sérüljön a beruházás során és az üzemeltetése is a lehető legkisebb zavartatást szenvedje a beruházás során.
Az EM megkötése óta a BKV Zrt. többször próbálta a helyzetet rendezni, javaslatokat tett a tulajdonostársnak a helyzet lezárása érdekében, de mindeddig nem sikerült olyan megoldást találni, mely mindkét félnek elfogadható lett volna. Emiatt a WS részéről a beruházás még nem kezdődött meg, azt az elmúlt időszakban többször sürgette.
A fenti előzmények alapján a WS 2016. február 2-án és március 23-án vételi ajánlatot tett az ingatlan BKV tulajdoni hányadára a BKV Zrt. által meghatározott forgalmi értékbecslés szerinti áron.

Ingatlan-nyilvántartási adatok:
	Cím, Hrsz
	Telek terület (m2)
	Megnevezés
	Nyilvántartási érték (nettó, Ft)

	1143 Budapest, IV. ker. Hungária krt. 46. Hrsz: 32538/1
	7.970
	Kivett beépítetlen terület
	203.605.489,-



Az ingatlan osztatlan közös tulajdonban áll:
-	WS tulajdoni hányad: 	1371/7970 (17,2%)
-	BKV Zrt. tulajdoni hányad: 	6599/7970 (82,8%)
Az adásvételi szerződésben a felek megállapodtak, hogy a WS kizárólagos használatába az 1.371 m2 területű felszíni parkoló funkciójú telekrész kerül, míg a BKV Zrt. kizárólagos használatába tartozik a Stadionok irodaház és metrókijáró épület és telekrész.
Az ingatlan bemutatása:
Egyéb adatok:
Közművek: 		összközműves
Épületek: 		1 db, 5 épületrész+ a Metró kijárati épület
Beépített terület: 	4.122 m2
Fűtés: 			önálló kazán 
Övezeti besorolás: 	I/2 (Intézményi terület)
(19/2003. (VII. 8. ) Kszt elfogadás, 41/2012. ( IX. 06) módosító, (59/2005 ( IX. 29. ) Önk. r (a 46/1998 (x.15) Önk. r. módosításáról)
A jelenlegi övezeti besorolás az irodaház fejlesztését nem teszi lehetővé, sőt a jelenlegi beépítést sem tenné lehetővé, emiatt egy fejlesztés megvalósítása KSZT módosítást igényel. A társtulajdonos kezdeményezésére elkészült egy városrendezési vizsgálat és egy szabályozási tervkoncepció. A Zuglói Önkormányzat ezen dokumentumokat megtárgyalta, és a szabályozásai tervkoncepciót elfogadta azzal, hogy a szabályozási terv benyújtása előtt településrendezési szerződést kell a beruházónak kötni az Önkormányzattal. Tekintettel arra, hogy egy ilyen Településrendezési Tervben az Önkormányzatok a tervezett fejlesztéshez kapcsolódó, akár igen jelentős költséget is okozó kapcsolódó fejlesztéseket várnak el rendszerint, emiatt ennek megkötésére a BKV Zrt.-nek nincs lehetősége, azt csak a tényleges beruházást megvalósító ingatlanfejlesztőnek van módja az Önkormányzattal letárgyalnia és létrehoznia.
Az épület bemutatása:
Az ingatlan Bp. XIV. kerületének un. Istvánmező megnevezésű részén, a Hungária körút és a Kerepesi út találkozásánál helyezkedik el. A földhivatali nyilvántartásban az ingatlan megnevezése nem tükrözi a valós helyzetet, mert beépítetlen területként szerepel a nyilvántartásban, annak ellenére, hogy a természetben még 1970-es években épült épület található rajta. A telek Ifjúság útja felé eső végén parkolóhelyek kerültek kialakításra.
A lapostetős kétszintes irodaépület 5 nyaktaggal összekötött épületrészből áll. Az épület a metrómegálló fölött helyezkedik el, annak mindkét végén van a 2-es metró Puskás Ferenc Stadion megállóhelyhez vezető kijárat. A telek Hungária körút felé eső végén a kijárat felett egy önálló épület található, amely az irodaház épülettel össze van kötve. A metróállomás szellőzését biztosító felépítmény, és a metróállomást kiszolgáló közművezetékek az épületen kívül találhatók. Az irodaház csatornahálózata (szennyvíz és esővíz) a metróállomáson keresztül áll összeköttetésben a városi szennyvízelvezető rendszerrel.
Ehhez a területrészhez kapcsolódó ingatlan-nyilvántartásba be nem jegyzett terhek a föld alatt feltételezhetően futó közművezetékeket is, továbbá ideérve a metró alagutat és állomást kiszolgáló légtechnikai és közművezetékek is, magassági beépítési korlátozás és felszíni közforgalom számára történő megnyitási kötelezettség.
Stadionok irodaház és a Stadionok metróállomás kapcsolata:
i. Építészet, statika:
Az irodaház az alatta található metróállomásra épült, amely egy speciálisan kialakított vasalt talpgerenda rendszeren keresztül közvetlenül ráterhel a metróállomás födémjére. Ez a szerkezet műszakilag elkülönült, ezért elbontásának nincs akadálya. Az állomás zárófödémének teherbírása az irodaépület tömegére lett méretezve, ezért a jelenleginél nagyobb igénybevétel esetén a meglévő állomás teherhordó szerkezetének megfelelő megerősítése vagy az egész állomás feletti áthidaló szerkezet építése válhat szükségessé. A döntést statikai tervező szakvéleményének birtokában lehet meghozni. Az irodaház ill. a metróállomás közvetlenül a telekhatárig terjed, így a tőle függetlenül, mellette elhelyezendő szerkezeteket – amelyekre támasztva át lehetne hidalni a teljes állomást – csak a szomszédos közterületen lehet elhelyezni, mely további tulajdonszerzési kötelezettségeket vet fel a beruházó számára.
Az irodaépület közművei elkülönültek a metróállomás közműveitől az alábbiak szerint, de az állomási főszellőző felszíni kivezetései az irodaház belső udvaraira nyílnak, melyeket az esetleges beruházás tervezésénél adottságként kell figyelembe venni.
ii. Áramellátás:
A metróállomás saját 10 kV-os betápláláson keresztül van ellátva, ezen keresztül transzformálás után a 0,4 kV-os kapcsolótérben található automatika gondoskodik az irodaépület áramellátásáról. A beruházás során az új épület önálló betáplálását ki kell építeni.
iii. Vízellátás:
Az irodaépület a metróállomás vízhálózatából az ingatlan keleti oldalán található vízóraaknából van megtáplálva öt leágazáson keresztül a metró vízóra után. Külön vízmérés nincs, de elzárási lehetőség van. A beruházás során az új épület önálló betáplálását ki kell építeni.
Az irodaépület meleg víz ellátása helyi forróvíztárolókkal van megoldva.
iv. Vízelvezetés:
Az irodaépület esővíz és szennyvíz vezetékei részben a metróállomás szennyvízvezetékbe csatlakoznak ejtő vezetékeken keresztül. Az esővizeket és a szennyvizeket a 4/A akna fogadja, és a közcsatornába továbbítja. A beruházás során az új épület önálló szennyvízbekötését ki kell építeni.
v. Füstelvezető ventillátorok:
A metróállomás füstelvezetőinek felszíni kapcsolatai az irodaépület belső udvaraira nyílnak, amelyek nem helyezhetőek át.

A metróalagút és állomás ingatlan-nyilvántartási helyzete
Az ingatlan alatt helyezkedik el az M2 metró alagútja, pályája ill. a Stadionok metró állomás, az ingatlan feszínén pedig a metrókijáratok felszíni kapcsolatai (lépcsők, liftek), ill. a metróüzem füstelvezető rendszerének felszíni kivezetései.
A vasúti közlekedésről szóló 2005. évi CLXXXIII. törvény (Vasúti tv.) 85/I. § (2) bek. kimondja, hogy "A felszín alatti vasúti pálya és tartozékainak létesítése és üzemeltetése fontos közérdekű tevékenység. Az ingatlan tulajdonosa köteles tűrni az igénybevételt."  A fentiekből az következik, hogy ezt a jogot maga a törvény alapítja és az üzemeltetésre is vonatkozik, nem csak a létesítésre. Ezért úgy tekinthetjük, hogy ez a jog már most fennáll a kérdéses ingatlanon. Ez a jog dologi jog, azaz az ingatlant, másként az ingatlan mindenkori jogos használóját terheli. Ugyanakkor erre vonatkozó szabályozás hiányában az ingatlan-nyilvántartásba nem jegyeztethető be. Ezért a fenti követelményekből az ingatlan-nyilvántartásba való bejegyeztethetőség kritériumát nem teljesíti. Ugyanakkor a Vasúti tv. ezen szakaszának a (3) bekezdése kinyilvánítja, hogy a felszínalatti vasúti pálya és tartozékai önálló tulajdonjog tárgya. Ezzel tisztázza, hogy bár a pálya az ingatlan jegyeit viseli magán, de mégsem kapcsolódik a felette lévő felszíni ingatlanhoz. Sőt, az ilyen érintett ingatlan tulajdonosa köteles tűrni az üzemeltetéshez szükséges igénybevételét az ingatlanának. Tehát a Vasúti tv. fenti szakasza alapján a közvetlenül az érintett ingatlan alatti vasúti pálya és állomás - amely egyébként olyan, mint az érintett ingatlan alépítményei, pl. egy pince - nem tartozik az ingatlanhoz, hanem törvény alapján önálló tulajdon, de az ingatlan-nyilvántartásba nem jegyeztethető be. Emiatt ezt a tényt szintén az adásvételi szerződésben fogjuk rögzíteni.
A metróállomás felszíni létesítményei esetében pedig a Ptk. 5:160-163. §-ok alatt szabályozott telki szolgalom alapítása az illetékes érintett földhivatal II. fokú hatóságának gyakorlata szerint lehetséges, a terhelendő telekkel közvetlenül nem szomszédos és terhelt ingatlanok láncán keresztül sem érintkező, uralkodó telek javára. A telki szolgalmak meghatározatlan időre is létrehozhatók. A felszín alatti metróállomás felszíni kapcsolatait jelentő létesítmények ingatlanjogi helyzetének biztosításár a jelen előterjesztéshez 5. számon mellékelt telki szolgalmi jog alapításáról szóló megállapodást kötötte a BKV Zrt. a WELT-STADT IMMOBILIEN Kft-vel. A megállapodás megfelelő biztosítékot nyújt ezen felszíni létesítmények használatára, üzemeltetésére, és egyben az ingatlan-nyilvántartásban is feltüntethető.
Ezen jogokkal a BKV metróüzem jövőbeni működése zavartalanul biztosítható.
Természetesen a szolgalmi jogi megállapodás és ingatlan-nyilvántartási bejegyzés által biztosított jogokat további biztosítékokkal lehet az adásvételi szerződésben és a beruházási megállapodásban kiegészíteni: visszavásárlási jog, kötbér, elállás, illetőleg a fentiek megsértése esetére a jogkövetkezmény jellegétől független a metróüzem biztosítása érdekében szükséges ideiglenes intézkedés feltételek és felelősség nélküli lehetőségének kikötése.
BFVK Zrt. forgalmi érték meghatározás és aktualizálás
A Budapest Főváros Vagyonkezelő Központ Zrt. (BFVK) 2015. április 28-i és június 8-i forduló napra elkészítette a BKV Zrt. megbízásából a Budapest XIV. Hungária körút 46. szám alatti, 32538/1 hrsz-ú ingatlan vagyonértékelését és a vagyonértékelés kiegészítését.
-a teljes ingatlan forgalmi értéke kerekítve:	1.084.150 eFt +ÁFA
-BKV Zrt. tulajdoni hányad forgalmi értéke kerekítve:	1.004.950 eFt +ÁFA
-WS tulajdoni hányad forgalmi értéke kerekítve:	     79.200 eFt +ÁFA
A vagyonértékelés kiegészítése (2015. június 8-i forduló nap):
- Tervezett fejlesztést modellező feltételezett forg. értéke kerekítve:	1.715.000,- eFt +ÁFA.
A Budapest Főváros Vagyonkezelő Központ Zrt. (BFVK) 2016. február 25-i fordulónapra elkészítette a BKV Zrt. megbízásából a Budapest XIV. Hungária körút 46. szám alatti, 32538/1 hrsz-ú ingatlan vagyonértékelés és a vagyonértékelés kiegészítés aktualizálását.
A) a teljes ingatlan forgalmi értéke kerekítve:	1.090.300 eFt+ÁFA
-BKV Zrt. tulajdoni hányad forgalmi értéke kerekítve:	1.008.500 eFt+ÁFA
-WS tulajdoni hányad forgalmi értéke kerekítve:	      81.800 eFt+ÁFA
Az aktualizálás a forgalmi érték minimális növekedését eredményezte az eltelt idő alatt megváltozott körülmények okán. (1. sz. melléklet)
B) A vagyonértékelés kiegészítése :
A tervezett fejlesztést modellező feltételezett forgalmi értéke kerekítve:	1.369.000 eFt+ÁFA
Az aktualizálás során csökkent a forgalmi érték, mert a fejlesztés során elérhető beépíthetőség mértéke is csökkent a tervezett, várható Szabályozási Tervben.
Ezen fejlesztést modellező értékelés feltételezi az alábbiak megvalósulását, de költségeivel nem számol amiatt, hogy ezen feltételek végrehajtása, végrehajthatósága nagyfokú bizonytalanságot hordoz: 
· a fejlesztéshez szükséges kiegészítő területszerzés költségeivel
· az új Szabályozási Terv elkészítésének költségeivel
· az Önkormányzat által előírt Településrendezési szerződés költségeivel.

Mindezen költségtényezők és a bizonytalanság mellett ezen fejlesztést modellező forgalmi értékelés figyelembevétel nem indokolt, ill. a fenti költségtényezők figyelembevétele esetén még alacsonyabb forgalmi érték is adódhatna, mint az A) pont szerinti forgalmi érték.

A BKV Zrt. a 2008. április 22. napján kelt adásvételi szerződéssel értékesítette a WS részére a Budapest XIV. kerület, Hungária krt. 46. sz. alatti 32538/1 hrsz-ú ingatlan 1371/7970-ed tulajdoni hányadát. Ezt követően 2008. augusztus 7. napján a BKV Zrt. a WS -vel Együttműködési Megállapodást (EM) kötött az ingatlanon található irodaház fejlesztése, korszerűsítése és bővítése érdekében történő együttműködésre. 
Az EM 1.2. pontja kimondja, hogy az ingatlanon fennálló tulajdonközösség megszüntetésére az EM aláírástól számított 60 napon belül kerül sor. AZ EM 4.1. pontja szerint az EM 1. cikkelyében meghatározott (beruházási, fejlesztési) feladatok elvégzésére a WS az ingatlanon fennálló tulajdonközösség megszüntetésének napjától köteles.
Fontosnak tartjuk kiemelni, hogy az EM nem határozza meg az osztatlan közös tulajdon megszüntetésének módját, azonban az 1. cikkely 2. pontjában a WS Kft. kinyilvánította azon szándékát, hogy az ingatlan egészét meg kívánja vásárolni, és ugyanezen pont tartalmazza azt is, hogy az ingatlanon fennálló tulajdonközösség megszüntetésére az EM aláírástól számított 60 napon belül kerül sor. Továbbá az EM azon része, hogy a BKV Zrt. a WS Kft.-től helyiségeket kíván bérelni a felújított irodaházban, azt támasztja alá, hogy az osztatlan közös tulajdont úgy akarták megszüntetni, hogy a BKV Zrt. tulajdonában álló ingatlanrészt el kívánták adni a WS részére.
A BKV Zrt. az elmúlt időszakban megvizsgálta, hogy az adásvételi szerződésben, ill. az EM-ben vállalt kötelezettségek milyen módon szüntethetőek meg, annak érdekében, hogy a BKV Zrt.-nél ne álljon fenn a régóta rendezetlen helyzet ezen ingatlan kapcsán, különösen azóta, hogy az épület a BKV Zrt.-nek ténylegesen is feleslegessé vált működéséhez.
A. Az Együttműködési Megállapodás megszűnése/megszüntetésének lehetőségei:
a.)	Az EM alapján
Az EM 4.1. pontja szerint az EM-ben meghatározott fejlesztések és beruházások befejezésének napján szűnik meg. Ezek mind a mai napig nem valósultak meg, azaz az EM továbbra is érvényes és hatályos. 
b.)	Közös megegyezés
Társaságunk az elmúlt időszakban többször is jelezte azon szándékát a WS felé, hogy az EM-t meg kívánja szüntetni. A WS válaszleveleiben leszögezte, hogy a WS részéről nem következett be érdekmúlás, és továbbra is indokoltnak tartja az EM fenntartását.
c.)	Rendes felmondás
Az EM 4.2. pontja úgy rendelkezik, hogy a beruházás nagyságrendjére figyelemmel egyik fél sem jogosult az EM-t rendes felmondással megszüntetni.
d.)	Rendkívüli felmondás
Az EM 4.3. pontja értelmében „bármelyik fél jogosult a másik fél súlyos és ismétlődő kötelezettségszegése esetén a szerződést 30 napos felmondási határidővel felmondani, amennyiben a szerződésszegés tényét a másik fél írásban kifogásolta, annak orvoslására ésszerű határidőt biztosított, és a felszólítás ellenére a másik fél a szerződésszegést nem orvosolta.”
AZ EM 4.1. pontja szerint a WS a beruházási és fejlesztési feladatok elvégzésére az ingatlanon fennálló tulajdonközösség megszüntetésének napjától köteles, azonban a tulajdonközösség megszüntetésére nem került sor. Arról pedig nincs a BKV rt.-nek tudomása, információja, hogy az EM 1.3. pontjának utolsó mondata - amely szerint a tulajdonközösséget megszüntető szerződést az EM aláírástól számított 60 napon belül meg kellett volna kötni - a WS súlyos és ismétlődő kötelezettségszegése miatt hiúsult volna meg. Ráadásul az EM 4.3. pontja szerint még ebben az esetben is írásban kellett volna kifogásolni a WS szerződésszegő magatartását, és ésszerű határidőt kellett volna biztosítani számára a szerződésszegő magatartás orvoslására. 
A WS más súlyos és szerződésszegő magatartásáról sincs a BKV-nak tudomása.
e.) 	Jogszerűtlen megszüntetés
Amennyiben a BKV Zrt. a fentiektől eltérően, egyoldalú jognyilatkozattal szüntetné meg az EM-t, számolni kell azzal, hogy a WS a közelmúltban megjelölt, nagyságrendileg 1 mrdFt összegű kártérítési igénnyel (felmerült költségek, elmaradt haszon, stb.) fordul a BKV Zrt. felé. A WS Kft-nek lehetősége lenne esetleges kereseti követelésében teljesítést is követelni, kérve, hogy a bíróság kötelezze a Társaságot a szerződéses viszony fenntartására.
B. Az adásvételi szerződés megkötése előtti állapot visszaállítása
Az adásvételi szerződés a teljesítéssel megszűnt, azonban annak 6.3. pontja rendkívül szűk körben lehetőséget ad az adásvételi szerződés megkötése előtti tulajdonviszonyok visszaállítására.
Az adásvételi szerződés 6.3. pontja szerint „Felek kötelezettséget vállalnak arra, hogy amennyiben Vevő a 6.1. pontban vállalt kötelezettségét (megjegyzés: beruházás és fejlesztés) – az  EM aláírását követően és az abban foglaltakra tekintettel – neki felróható módon nem teljesíti, akkor az eredeti állapotot helyreállítják, amelynek során Eladó visszafizeti Vevőnek az általa kifizetett vételárat, Vevő pedig a végleges adásvételi szerződés megszüntetésével egyidejűleg hozzájárulását adja ahhoz, hogy az ügyleti ingatlanhányadra bejegyzett tulajdonjogát töröljék az ingatlan-nyilvántartásból Eladó tulajdonjogának visszajegyzésével egyidejűleg.” Előbbiek alapján az adásvételi szerződés is a WS az EM-ben foglaltak beruházási és fejlesztési kötelezettségeinek neki felróható módon történő nem teljesítéséhez köti az eredeti állapot helyreállítását. Meg kívánjuk jegyezni, hogy a beruházási és fejlesztési feladatok elvégzésére a WS az ingatlanon fennálló tulajdonközösség megszüntetése napjától köteles, azonban a tulajdonközösség megszüntetésére nem került sor, így ez a lehetőség még nem nyílt meg.
C. Az ingatlanon fennálló közös tulajdon megszüntetésének lehetőségei
A közös tulajdon megszüntetésének egyik lehetséges módja, hogy a BKV Zrt. a WS Kft. tulajdoni hányadát visszavásárolja. Ha a WS nem kívánja tulajdoni hányadát a BKV Zrt.-nek eladni, akkor a közös tulajdon bírósági úton történő megszüntetésének kezdeményezésére van lehetőség.
A tulajdoni hányad visszavásárlását a BKV az elmúlt években többször is kezdeményezte a WS Kft.-nél, de a WS folyamatosan jelezte, hogy elsősorban az EM-ben foglalt fejlesztés áll érdekében, így az eladási szándékát nem fejezte ki egyértelműen, ill. végül olyan összeget jelölt csak meg, mely magába foglalta az elmúlt évek WS-nél felmerült költségeit és a projekt elmaradása miatti elmaradt hasznát, 1 mrdFt-ot megjelölve (nem megbontva vételárra és költségekre, kártérítésre). Tekintettel a BKV-nál rendelkezésre álló BFVK Zrt. által készített érvényes forgalmi értékbecslésre, mely a tulajdoni hányad vételárát nagyságrenddel kisebb összegben határozta meg, a megjelölt összegről a BKV Zrt.-nek nem állt módjában dönteni. A WS ezen ajánlatában egyben jelezte, hogy a projekt meghiúsulása esetén az eddig felmerült költségei és elmaradt hasznának vagyoni kompenzálására is igényt tart, mint ahogyan azt az 1 mrdFt-os vételár ajánlata is tartalmazta jelentős összegben. Ezen kártalanítás összegszerűségét a BKV Zrt.-nek nem állt módjában részletes vizsgálat, de az tény, hogy amennyiben a BKV Zrt. nem tesz eleget az Együttműködési megállapodásban foglaltaknak, akkor ebből eredően kártérítési igénnyel léphet fel a partner, követelvbe az elmaradt hasznát is. Így függetlenül az összegszerűség helyességétől – melyet adott esetben minden bizonnyal majd egy bíróság fog megítélni, függetlenül a felek álláspontjától -, a kártérítési fenyegetettség fennáll az EM nem teljesítése esetén.
A Polgári Törvénykönyv szerint a közös tulajdon megszüntetését bármelyik tulajdonostárs követelheti. A jogviszonyra a régi Ptk. alkalmazandó, így a Ptk. 148. §-a határozza meg a közös tulajdon megszüntetésének egyes eseteit. Ennek lehetséges módjai fő szabály szerint a természetben való megosztás, a „magához váltás”, valamint a közös tulajdon tárgyának értékesítése. A megosztás módjainak törvényi rangsora van, azonban a sorrendiség szem előtt tartásával a bíróságnak szabad mérlegelési jogköre van abban, hogy az adott esetben a legmegfelelőbb módot alkalmazza.
•	A Ptk. szerint tehát a közös tulajdont elsősorban természetben kell megosztani. Ez azonban csak akkor alkalmazható, ha ennek egyéb jogi feltételei is fennállnak, azaz a megosztás nem jár jelentékeny értékcsökkenéssel, nem gátolja a rendeltetésszerű használatot és más jogszabályi követelményeknek is megfelel. A természetbeni megosztásnál a tulajdoni arányok az irányadók. A tárgybéli ingatlan tulajdoni hányadok szerint természetben nem osztható meg az övezetre vonatkozó hatályos övezeti besorolás szerint, a minimális telekméret előírás miatt. 
•	A közös tulajdon megszüntetésének sorrendben következő módja az, ha valamelyik tulajdonos megfelelő ellenérték fejében magához váltja a másik tulajdonostárs tulajdonjogát. Ennél az eshetőségnél tekintettel kell lenni arra, hogy a megfelelő ellenértéket a bíróság az ingatlan piaci értéke alapján kalkulálná. A BKV a 2014-óta történt levélváltások során több alkalommal is kérte írásban a WS Kft-t erre a fentiekben bemutatottak szerint sikertelenül ill. 2016-ban a WS is kezdeményezte a BKV tulajdoni hányad megvásárlását.
•	A közös tulajdon megszüntetése alapvető módjainak harmadik lehetséges esetét, a közös tulajdon értékesítését akkor alkalmazhatja a bíróság, ha a közös tulajdon más módon nem szüntethető meg, illetőleg a természetbeni megosztás jelentékeny értékcsökkenéssel járna, vagy gátolná a rendeltetésszerű használatot. Ekkor a vételárat a tulajdonostársak között megfelelően fel kell osztani. A tulajdonostársakat az értékesítés során harmadik személlyel szemben megilleti az elővásárlási jog, és csakis az, tehát nem akadályozhatja meg az ingatlan értékesítését. Ez az elvi lehetőség jelenleg egyik félnek sem áll érdekében, mindezeken felül az ingatlanon fennálló közös tulajdon ilyen módon való megszüntetésével egyidejűleg számolni kell azzal is, hogy a WS esetlegesen jogi lépéseket fog tenni az EM tartalmának kikényszerítése érdekében, ill. annak meghiúsulása miatt kártérítést is követelhet.

[bookmark: _Toc449005713]A WS vételi ajánlata
A BKV Zrt. elmúlt időszakban tett kísérletei a WS tulajdonrészének kivásárlására nem vezettek eredményre, alapvetően a WS fejlesztési és nem-eladási szándéka miatt, ill. a hosszú idő alatt kialakított ajánlatának nagyságrendje miatt sem.
A WS 2016. február 2-án kelt levelében ezek után vételi ajánlatot tett a BKV Zrt. tulajdoni hányadára 1.004.950 eFt vételárat ajánlva, azzal, hogy az adásvételi szerződés megkötésére egy éven belül kerülne sor. Ezt követően 2016. március 23-án jelezte, hogy elfogadja az aktualizált forgalmi értékbecslésben meghatározott 1.008.500 eFt-ot.
A versenyeztetés mellőzését – melyet a BKV Zrt.-re vonatkozó szabályozók nem zárnak ki - megalapozó körülményeket a fenti, Jogi szempontú elemzésben részletesen bemutatta az Előterjesztés: a BKV Zrt. és Welt-Stadt Kft. között fennálló, érvényes Együttműködési megállapodásban rögzítettek miatt a BKV Zrt.-nek biztosítania kell a beruházás megvalósítását és a közös tulajdon megszüntetését; az osztatlan közös tulajdon miatt a tulajdonostárs Welt-Stadt Kft.-nek elővásárlási joga van. A fenti két tényező miatt – annak ellenére hogy semmilyen előírás nem zárja ki a versenyeztetést -, csak olyan versenyeztetési eljárás lenne kiírható, ahol a Welt-Stadt Kft. együttműködését el kellene, hogy nyerje a pályázó. Ez pedig a Welt-Stadt Kft. többször is kinyilvánított beruházási szándéka miatt nem életszerű, viszont lehetőséget teremtene a partnernek, hogy az értékbecslés szerinti árnál alacsonyabb árral megjelenjen a pályázaton, és így alkupozíciót nyisson a BKV Zrt. által meghatározott értékből. A rendelkezésre álló értékbecslést a Főváros tulajdonában álló BFVK Zrt. készíttette a Fővárosi tulajdonban álló BKV Zrt. megrendelésére, így minden okunk megvan azt feltételezni, hogy az értékbecslés a szakmai szabályokon belül a Főváros érdekeinek legmesszebbmenő figyelembevételével készült. Emiatt véleményünk szerint az értékbecslés valós piaci értéket tartalmaz és nem célszerű további értékbecslést készíttetni.
A fentiek miatt a legkisebb kockázata, illetve a WS vételi ajánlata alapján realitása annak van, ha a BKV Zrt. a WS vételi ajánlata alapján értékesíti az EM szándékának megfelelően az ingatlantulajdoni hányadát a BFVK Zrt. által megállapított forgalmi értéket elérő áron.
Az EM fenti feltételeinek felülvizsgálata, mind az eltelt időre tekintettel, mind a BKV Zrt. érdekeinek erősebb érvényesítésére szükségessé vált, így azokra az adásvételi szerződésről szóló tárgyalásokkal egyidőben sor kell kerüljön, mely aktualizált feltételek az adásvételi szerződéssel egyidőben kötendő Beruházási megállapodásban kell szerepeljenek, az EM egyidejű megszüntetésével. A felülvizsgálat legfontosabb eleme, hogy a metróállomás fejlesztését szolgáló beruházások megvalósulását a BKV Zrt. ugyan elfogadja (ezek hozzávetőleg bruttó 1,2 mrdFt-os beszámítási értéken szerepelnek a jelenleg hatályos EM-ben), de megvalósulásuk esetén azokat csak térítésmentesen veszi át, így azok költségeinek viselését nem vállalhatja, és a vételárba semmilyen összeg nem számíthat be. Megjegyezzük egyébként, hogy a jelenleg hatályos EM szerinti ezen kötelezettség értékét mai árakon számolva már a BKV Zrt. kevesebbre becsüli, mint 1,2 mrdFt, hiszen a BKV Zrt. közelmúltban lefolytatott hasonló beruházása (mozgólépcső beszerzési eljárása) alapján becslésünk szerint mintegy nettó 300-350 mFt költségű beruházást jelent mai áron számolva, aminek most már nem ellenérték fejében, hanem térítésmentes átadását írjuk elő. 
Ezen kérdésben előzetes egyeztetést is tartott a BKV Zrt. a WS képviselőjével, aki ezen kötelezettség megszűntetésére a tranzakció sikere érdekében hajlandóságát fejezte ki, ellenben javasolta, hogy a lemondás fejében a BKV Zrt. ingatlangazdálkodási tervében szereplő ingatlanok WS általi átvizsgálását követően azok közül a számára legmegfelelőbb egy darab ingatlanra vételi jogot kapjon, a BFVK Zrt. által megállapítandó érvényes piaci áron. Ezen jogával a beruházás megvalósításáig élhet WS, ha addig nem talál a BKV tervében ilyen ingatlant, úgy egyéb kompenzációra nem tarthat igényt a továbbiakban. Tekintettel arra, hogy az ingatlangazdálkodási tervben szereplő ingatlanok értékesítése a BKV Zrt. érdekében áll, és ha a BFVK Zrt. által megállapítandó piaci értéken kerül sor a tranzakcióra, akkor az adásvételre valós  és reális értéken fog sor kerülni, ez a feltétel a BKV Zrt. számára elfogadhatónak mutatkozik egy több százmillió forint értékű kötelezettség megszüntetésének fejében. 




Összefoglalás, javaslat
A fentiekben bemutatottak alapján a javasolt tranzakció elemzése:
Előnyök:
· a BKV Zrt. a hosszú ideje fennálló, kockázatot jelentő EM-ből fakadó kötelezettségeit rendezi;
· ezzel megszűnik a WS által lebegtetett, akár (esetleges kereset során bírósági döntéstől függően) 1 mrdFt-ot is elérő kártérítési veszély; 
· az EM-ből fakadó, az utaskiszolgálás színvonalát javító kapcsolódó beruházásokat ingyenesen, nem térítés ellenében kapja tulajdonba a BKV, mely 300-350 mFt értéket jelent;
· jelentős, 1 mrdFt-ot meghaladó árbevételt realizál a BKV Zrt. egy olyan ingatlanért, melynek felszíni irodaépülete funkcióját vesztette (a piaci forgalmi értéket a BFVK Zrt. állapította meg);
· a megvalósuló beruházás egy magasabb szintű utaskiszolgálást tesz lehetővé, ill. a felszíni átépítés a kor színvonalához, a fejlődő környezethez illeszkedő épületet eredményez.
Hátrányok, kockázatok:
· a metróállomás idegen tulajdonú ingatlanba kerül (de a megkötött szolgalmi jogi megállapodással és a megfelelő jogok további kikötésével ez biztosítható);
· a tervezett beruházás érintheti a metróalagutat, állomást (mely kockázat megfelelő tervezéssel kizárható)
· a versenyeztetés hiánya miatt nincs piaci megmérettetés (de a BFVK Zrt. értékbecslése alapozza meg az árat, közös tulajdon miatt versenyben sem valószínű ennél lényegesen magasabb ár, sőt ellentétes hatás is lehetséges);

